CELEX: 52015PC0322
Language: da
Date: 2015-07-01
Title: Forslag til RÅDETS AFGØRELSE om fastlæggelse af den holdning, Den Europæiske Union skal indtage i Verdenshandelsorganisationens Almindelige Råd vedrørende Republikken Kasakhstans tiltrædelse af WTO

EUROPA-KOMMISSIONEN
            Bruxelles, den 1.7.2015
            COM(2015) 322 final
            2015/0141(NLE)
            Forslag til
            RÅDETS AFGØRELSE
            om fastlæggelse af den holdning, Den Europæiske Union skal indtage i Verdenshandelsorganisationens Almindelige Råd vedrørende Republikken Kasakhstans tiltrædelse af WTO
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Formålene med forslaget
            
            
               Verdenshandelsorganisationen (WTO) og Republikken Kasakhstan er nået til det afsluttende trin i aftalen om vilkårene for Republikken Kasakhstans tiltrædelse af organisationen. Dette sker efter 20 års forhandlinger, som blev indledt, da Republikken Kasakhstan indgav sin ansøgning om tiltrædelse af WTO i 1996. Et resumé af tiltrædelsesvilkårene er givet nedenfor i punkt 5.
            
            
               Ved fremlæggelsen af vilkårene for Republikken Kasakhstans tiltrædelse af WTO med henblik på Rådets godkendelse betragter Kommissionen disse vilkår som en afbalanceret og ambitiøs pakke af tilsagn om markedsliberalisering, som både vil sikre Republikken Kasakhstan og landets handelspartnere i WTO betydelige fordele.
            
            
               •Overensstemmelse med andre eksisterende politiske bestemmelser på politikområdet
            
            
               
                  Multilateralisme er en central del i EU's handelspolitik, og Unionen støtter tredjelandes tiltrædelse af WTO på de rette vilkår. 
               
            
            
               •Overensstemmelse med andre EU-politikker
            
            
               
                  Forslaget er i overensstemmelse med EU's optræden udadtil og vil forankre Kasakhstan i det multilaterale handelssystem samt bane vejen for gennemførelsen af en ny partnerskabs- og samarbejdsaftale mellem Kasakhstan og Unionen.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Rådet skal i henhold til artikel 218, stk. 9, i traktaten om Den Europæiske Unions funktionsmåde træffe afgørelse om godkendelse af vilkårene for Republikken Kasakhstans tiltrædelse, før Unionen formelt kan støtte denne godkendelse i WTO.
            
            
               •Nærhedsprincippet (for ikke-eksklusiv kompetence) 
            
            
               Ikke relevant. EU-enekompetence for handel.
            
            
               •Proportionalitetsprincippet
            
            
               I henhold til artikel 218, stk. 9, kræves der en rådsafgørelse.
            
            
               •Reguleringsmiddel/reguleringsform
            
            
               I henhold til artikel 218, stk. 9, kræves der en rådsafgørelse.
            
            
               3.RESULTAT AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
         
         
            
               •Efterfølgende evalueringer/egnethedstjek af den eksisterende lovgivning
            
            
               
                  Ikke relevant.
               
            
            
               •Høringer af interesserede parter
            
            
               
                  Ikke relevant.
               
            
            
               •Ekspertbistand
            
            
               
                  Ikke relevant.
               
            
            
               •Konsekvensanalyse
            
            
               
                  Unødvendig. I henhold til artikel 218, stk. 9, kræves der en rådsafgørelse.
               
            
            
               •Målrettet og effektiv regulering
            
            
               
                  Forslaget er ikke knyttet til Refit.
               
            
            
               •Grundlæggende rettigheder
            
            
               
                  Forslaget har ingen følger for beskyttelsen af de grundlæggende rettigheder.
               
            
            
               4.BUDGETMÆSSIGE KONSEKVENSER
            
            
               
                  Forslagene har ingen budgetmæssige konsekvenser.
               
            
            
               5.ANDRE PUNKTER
            
            
               •Gennemførelsesplaner samt regler om kontrol, evaluering og rapportering
            
            
               
                  Ikke relevant.
               
            
            
               •Nærmere redegørelse for forslagets specifikke bestemmelser
            
            
               Resumé af vilkårene for tiltrædelse
            
            
               Liste over forpligtelser
            
         
         
            
               Varer (samlet)
            
            
               Kasakhstans toldtarif består af 11 812 nationale toldpositioner (med 10 cifre). Der er 2 441 landbrugstoldpositioner og 9 371 ikke-landbrugstoldpositioner.
            
            
               Kasakhstan vil færdiggøre gennemførelsen af sine forpligtelser for bunde satser 5 år efter tiltrædelsen (2020). For toldpositioner, der har en værditoldsats (10 602 ud af de 11 812), er den gennemsnitlige endelige bundne sats (FBR) i tiltrædelsesordningen for Kasakhstan 6,9 %. 
            
            
               Satserne er i mange tilfælde lavere end satserne i Den Eurasiske Økonomiske Union. Kasakhstan agter at sløjfe de undtagelser, som de er baseret på, og tilpasse sine satser til Unionens satser. Processen vil tidligst blive påbegyndt tre år og seks måneder efter den fuldstændige gennemførelse af endelige bundne satser og vil være baseret på en særlig mekanisme, der er beskrevet i arbejdsgruppens rapport (se nedenfor). 
            
            
               Toldsatser på industrivarer 
            
            
               –Den endelige bundne sats for ikke-landbrugsvarer er i gennemsnit på 6 %.
            
            
               –De højeste gennemsnit på ca. 8-10 % ses inden for møbler, glas og keramik. 
            
            
               –Kasakhstan indrømmer toldfri behandling for farmaceutiske produkter og informationsteknologi, idet de endelige bundne satser for disse produkter fastsættes til 0 %.
            
            
               –De højeste toldsatser er på 15 % for visse ikke-jernholdige metaller og møbler. 
            
            
               –Der er forpligtelser for endelige bundne ikkeværditoldsatser for nogle industrivarer: specifikke satser for tekstiler og fodtøj og kombinerede satser for brugte personbiler.
            
            
               Toldsatser for landbrugsvarer 
            
            
               –Der findes en forpligtelse for værditoldsatser for 71 % af Kasakhstans liste over landbrugsvarer. Forpligtelsen for endelige bundne satser for disse toldpositioner er i gennemsnit på 8,3 %. 
            
            
               –På landbrugsområdet består forpligtelserne for ikkeværditoldsatser af specifikke, blandede og sammensatte endelige bundne satser, der hovedsageligt gælder for fjerkræ, ost, konfekturevarer, vin, spiritus, frugtsafter og ris.
            
            
               Eksportafgifter
            
            
               Republikken Kasakhstan har indgået forpligtelser om at fjerne eller nedbringe og ikke indføre nye eksportafgifter for 370 varer af interesse for EU-eksportørerne. I tilfælde af harmonisering af eksportafgifter i Den Eurasiske Økonomiske Union vil Kasakhstans satser endvidere blive sat ned til de laveste satser, der er bundet af enten Kasakhstan eller Den Russiske Føderation.
            
            
               Tjenesteydelser 
            
            
               Republikken Kasakhstan vil afgive tilsagn vedrørende markedsadgang og national behandling inden for en lang række tjenesteydelsessektorer såsom liberale tjenesteydelser, computertjenesteydelser og andre forretningsrelaterede tjenesteydelser, kommunikationstjenesteydelser, bygge- og anlægstjenesteydelser, distributionstjenesteydelser, uddannelsestjenesteydelser, miljøtjenesteydelser, finanstjenesteydelser (forsikring og bankvirksomhed), sundhedstjenesteydelser og sociale tjenesteydelser, turismetjenesteydelser og transporttjenesteydelser.
            
            
               Forpligtelser i henhold til protokollen
            
            
               Medlemmerne af WTO søgte i tiltrædelsesprocessens afsluttende multilaterale fase sammen at sikre grundlæggende kompatibilitet mellem Republikken Kasakhstans erhvervslovgivning og institutioner og WTO's regler og aftaler ved at optage disse i tiltrædelsesprotokollen og arbejdsgruppens rapport. På denne baggrund har Republikken Kasakhstan påtaget sig de standardforpligtelser, der er fastsat i arbejdsgruppens rapport, og givet afkald på eventuelle overgangsperioder, undtagen hvad angår WTO-aftalen om handelsrelaterede investeringsforanstaltninger.
            
            
               Følgende emner er af særlig interesse for Unionen:
            
         
         
            
               Adgang til rørledninger
            
            
               Juridiske personer i Kasakhstan med udenlandsk kapital, der producerer råolie eller gas i overensstemmelse med Kasakhstans nationale lovgivning, vil få ikke-diskriminerende adgang til rørledninger, der helt eller delvis ejes og reguleres af regeringen, i overensstemmelse med den nationale lovgivning og inden for sådanne rørledningers tilgængelige resterende kapacitet, baseret på eksisterende adgangsrettigheder.
            
            
               Statsejede og statskontrollerede virksomheder, virksomheder med særlige eller eksklusive privilegier 
            
            
               Fra tiltrædelsesdatoen vil sådanne virksomheder – når de udøver kommerciel virksomhed – foretage indkøb, der ikke er tiltænkt statslig anvendelse, og salg i international handel på en måde, der er i overensstemmelse med WTO-aftalens bestemmelser. Virksomhederne vil foretage sådanne køb og salg i overensstemmelse med kommercielle betragtninger, herunder pris, kvalitet, tilgængelighed, omsættelighed og transport, og vil i overensstemmelse med sædvanlig forretningspraksis indrømme virksomheder i andre WTO-medlemmer rimelige muligheder for at konkurrere om deltagelsen i sådanne køb og salg.
            
            
               Prispolitik
            
            
               Fra tiltrædelsesdatoen vil Kasakhstan anvende prisregulering på varer og tjenesteydelser på en måde, der er i overensstemmelse med WTO-aftalen, under hensyntagen til eksporterende medlemmers interesser. Der vil ikke blive anvendt prisregulerende foranstaltninger med henblik på at beskytte den indenlandske produktion af varer eller med henblik på at svække Kasakhstans forpligtelser om tjenesteydelser. 
            
            
               Tilpasning af Kasakhstans og Den Eurasiske Økonomiske Unions toldsatser
            
            
               Der er oprettet en særlig mekanisme for at sikre passende kompensation til de berørte WTO-medlemmer, før toldsatserne tilpasses. Hvis Den Eurasiske Økonomiske Union ikke giver den aftalte kompensation, vil satserne i Kasakhstans liste over forpligtelser fortsat finde anvendelse.
            
            
               Toldværdiansættelse
            
            
               Fra tiltrædelsesdatoen vil Kasakhstan anvende sine love, forordninger og praksis om toldværdiansættelse, herunder bestemmelser med henblik på at undgå undervurdering af varernes værdi, i henhold til WTO-aftalen, herunder artikel I i WTO's almindelige overenskomst om told og udenrigshandel (GATT) 1994 og WTO-aftalen om gennemførelse af artikel VII i GATT 1994. Kasakhstan vil derfor ikke anvende nogen form for mindsteværdi, f.eks. referencepriser eller faste satser til ansættelse af toldværdien.
            
            
               Sundheds- og plantesundhedsforanstaltninger
            
            
               Kasakhstan har forpligtet sig til at forhandle om og indbyrdes aftale bilaterale veterinærcertifikater med et tredjeland for varer underlagt veterinærkontrol, der importeres til Kasakhstans territorium, indtil veterinærcertifikater fra Den Eurasiske Økonomiske Union med tredjelande for sådanne varer træder i kraft (der er indgået aftale om sådanne certifikater mellem EU og Kasakhstan, og de forventes at træde i kraft den 15. juli 2015). Endvidere vil Kasakhstan ved gennemførelsen af afgørelser fra Den Eurasiske Økonomiske Union hverken kræve, at en virksomhed opføres i et register, eller at der foretages en vellykket audit som en forudsætning for import til Kasakhstan af lavrisikoprodukter. Endvidere vil Kasakhstan i tilfælde, hvor der ikke er fastsat obligatoriske veterinære eller plantesundhedsmæssige eller sundhedsmæssige, epidemiologiske og hygiejniske krav på eurasisk eller nationalt plan, anvende de relevante internationale standarder, retningslinjer og anbefalinger i overensstemmelse med WTO-SPS-aftalen. I tilfælde, hvor en gældende SPS-foranstaltning ikke er baseret på internationale standarder, hvis de findes, vil de relevante internationale standarder eller dele deraf blive anvendt i Kasakhstan, medmindre en sådan foranstaltning er videnskabeligt begrundet i overensstemmelse med WTO-SPS-aftalen.
            
            
               Aftale om offentlige udbud
            
            
               Kasakhstan agter at tiltræde WTO-aftalen om offentlige udbud. Kasakhstan vil anmode om status som observatør til aftalen ved tiltrædelsen og fremlægger senest fire år efter tiltrædelsen af WTO en anmodning om medlemskab med et tilbud om dækningsområdet. 
            
            
               2015/0141 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af den holdning, Den Europæiske Union skal indtage i Verdenshandelsorganisationens Almindelige Råd vedrørende Republikken Kasakhstans tiltrædelse af WTO
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, stk. 4, første afsnit, sammenholdt med artikel 218, stk. 9,
            
         
         
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 29. januar 1996 ansøgte Republikken Kasakhstans regering om tiltrædelse af Marrakeshoverenskomsten om oprettelse af Verdenshandelsorganisationen (WTO) i henhold til artikel XII i nævnte overenskomst.
            
            
               (2)En arbejdsgruppe vedrørende Republikken Kasakhstans tiltrædelse blev nedsat den 6. februar 1996 med den opgave at nå til enighed om tiltrædelsesvilkår, der er acceptable for Republikken Kasakhstan og alle WTO's medlemmer.
            
            
               (3)Kommissionen har på Unionens vegne ført forhandlinger om en omfattende række tilsagn fra Republikken Kasakhstans side om markedsadgang, som opfylder Unionens ønsker om toldsatser, eksportafgifter og handel med tjenesteydelser.
            
            
               (4)Disse tilsagn indgår nu i protokollen om Republikken Kasakhstans tiltrædelse af WTO.
            
            
               (5)Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Republikken Kasakhstan.
            
            
               (6)Tiltrædelsesprotokollen bør derfor godkendes.
            
            
               (7)Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's Ministerkonference godkender tiltrædelsesvilkårene på WTO's vegne. Artikel IV, stk. 2, i overenskomsten om oprettelse af WTO foreskriver, at ministerkonferencens hverv i perioderne mellem samlingerne varetages af Det Almindelige Råd.
            
            
               (8)Det er derfor nødvendigt at fastlægge den holdning, som Unionen skal indtage i WTO's Almindelige Råd vedrørende Republikken Kasakhstans tiltrædelse af WTO —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, Den Europæiske Union skal indtage i Det Almindelige Råd under WTO vedrørende Republikken Kasakhstans tiltrædelse af WTO, er at godkende tiltrædelsen.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den
            
            
               
                     På Rådets vegne
                        
                     
               
               
                     Formand